b'\n_START_ARTICLE_\nTiwanaku\n_START_PARAGRAPH_\nTiwanaku (spansk: Tiahuanaco) er et viktig arkeologisk sted s\xc3\xb8r for Titicacasj\xc3\xb8en i Bolivia. Tiwanaku var en viktig by som sannsynligvis var senteret for et stort rike. Forskere tror at det var forfedrene til det n\xc3\xa5v\xc3\xa6rende aymarafolket i S\xc3\xb8r-Amerika som bodde i byen. Stedet st\xc3\xa5r p\xc3\xa5 UNESCOs verdensarviste._NEWLINE_Arkeologer trodde tidligere at Tiwanaku hovedsakelig var et tilbedelsessted. Utgravninger i de senere ti\xc3\xa5r har vist at det er snakk om en storsl\xc3\xa5tt by med mange innbyggere og kanaler for \xc3\xa5 gj\xc3\xb8re jordbruket enklere. Byen dekket kanskje 6 km\xc2\xb2. Tiwanaku ligger et stykke s\xc3\xb8r for sj\xc3\xb8en, men i tidligere tider rakk sj\xc3\xb8en etter alt \xc3\xa5 d\xc3\xb8mme helt ned til byen. Deler av byen kan tyde p\xc3\xa5 at det en gang var en havn der. Byens ruiner viser storsl\xc3\xa5tt arkitektur som p\xc3\xa5 visse omr\xc3\xa5der overg\xc3\xa5r senere arkitektur i Inkariket. Store firkantede stenblokker som er n\xc3\xb8ye tilpasset bygningene er et viktig kjennetegn. Et av de viktigste landemerkene er den s\xc3\xa5kalte solporten, som i moderne tid er blitt satt opp igjen selv om den var rast sammen da arkeologer begynte \xc3\xa5 utforske omr\xc3\xa5det. Ogs\xc3\xa5 store statuer kan ses p\xc3\xa5 stedet._NEWLINE_Man tror at byen ble grunnlagt som en landsby omkring 200 f.Kr., at den vokste til en h\xc3\xb8yt utviklet by omkring 600 e.Kr., og at den ble forlatt omkring \xc3\xa5r 1000.'